
Με μεγάλη επιτυχία παρουσιάστηκε στο Σπίτι της Κύπρου, την Τετάρτη 29 Οκτωβρίου 2014, η νέα συλλογή διηγημάτων του τέως Μορφωτικού Συμβούλου της Πρεσβείας της Κυπριακής Δημοκρατίας Κώστα Λυμπουρή, με τίτλο των ημετέρων άλλων, που κυκλοφορεί από τις εκδόσεις Παράκεντρο. Στην εκδήλωση παρευρέθηκαν ο Πρέσβης της Κυπριακής Δημοκρατίας κ. Κυριάκος Κενεβέζος και πολλοί άνθρωποι από τον χώρο των Γραμμάτων και των Τεχνών. 

Όπως διαβάζουμε στο οπισθόφυλλο του βιβλίου, η συλλογή αποπειράται μια λογοτεχνική προσέγγιση στο μείζον κοινωνικό φαινόμενο της εποχής μας: αυτό των ξένων γενικά, όχι μόνο των μεταναστών ή των λαθρομεταναστών. Είναι οι «άλλοι», που είναι ταυτόχρονα και «ημέτεροι», αφού ζουν ανάμεσά μας και έχουν ρόλους, άλλοτε πρωταγωνιστικούς και άλλοτε δευτερεύοντες. Όπως, δηλαδή, ζει και ο καθένας από εμάς, ανάλογα με την περίσταση. Και, βέβαια, είναι καλοί ή κακοί, όπως είμαστε κι εμείς ή, όπως θα ήμασταν κάτω από άλλες συνθήκες.

Για το βιβλίο μίλησαν ο κ. Διονύσης Μουσμούτης, συγγραφέας, κριτικός Διευθυντής του περιοδικού Ιστορία και ο Μορφωτικός Λειτουργός κ. Τάκης Βοΐλας.
Τον συγγραφέα και τους παρευρισκομένους καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου.

Η εκδήλωση ξεκίνησε με την Κυπριακή Σουίτα, του Α. Μπαλτά, που βασίζεται σε λαϊκούς σκοπούς δημοτικών μελωδιών και χορών της Κύπρου, την οποία ερμήνευσε με εξαιρετική ευαισθησία και δεξιοτεχνία το σύνολο μουσικής δωματίου ΤΡΙΟ ΑΘΗΝΩΝ, στο οποίο συμμετείχαν οι Χάρης Χατζηγεωργίου, βιολί, Ντάνα Χατζηγεωργίου, βιολοντσέλο και Βίκυ Στυλιανού, πιάνο. 
Ο κ. Μουσμούτης επεσήμανε ότι ο συγγραφέας αποδεικνύει πως το διήγημα συνεχίζει υπόκωφα να αναπνέει, κινούμενο στην περιφέρεια της δημιουργίας, όπου ανέκαθεν εφευρίσκεται η γονιμική ρήξη με το εκάστοτε βαλτωμένο υπάρχον και καταλήγοντας είπε ότι η απώτερη φιλοδοξία του Κώστα Λυμπουρή είναι, οι αναγνώστες να βρουν στα διηγήματά του εκείνο το άδηλο που ανέκαθεν ιχνηλατεί η λογοτεχνία: γραπτές αφηγήσεις, διαμέσου των οποίων οι ζωές μας θα μπορέσουν να «μιλήσουν» και να «μιληθούν».
Ο κ. Βοΐλας παρουσίασε με ευσύνοπτο τρόπο το βιβλίο, με αναφορές σε χαρακτηριστικά αποσπάσματα, συμπεραίνοντας ότι  οι ιστορίες «των ημετέρων άλλων» συγκλίνουν και εστιάζουν σε θέματα που αφορούν στον αυτοπροσδιορισμό, την ατομική ή συλλογική ταυτότητα, τη συνύπαρξη, την επικοινωνία και εντέλει στην αποδοχή της διαφορετικότητας. Αποδομώντας τα στερεότυπα για την εικόνα του «άλλου» αποκαλύπτουν ένα μήνυμα ανθρωπιάς και αναδεικνύουν την αξία ή έστω το δικαίωμα της ετερότητας στη σύγχρονη πολυπολιτισμική, πλέον, ελλαδική και κυπριακή κοινωνική πραγματικότητα .

Το διήγημα Ελένη η Βιετναμέζα διάβασε η ηθοποιός Άνδρη Θεοδότου.
Η εκδήλωση ολοκληρώθηκε με τις θερμές ευχαριστίες του Κώστα Λυμπουρή σε όλους όσοι συνετέλεσαν στην πραγματοποίηση της εκδήλωσης.

